CELEX: 62016CN0622
Language: sk
Date: 2016-11-25 00:00:00
Title: Vec C-622/16 P: Odvolanie podané 25. novembra 2016: Scuola Elementare Maria Montessori Srl proti rozsudku Všeobecného súdu (ôsma komora) z 15. septembra 2016 vo veci T-220/13, Scuola Elementare Maria Montessori/Komisia

6.2.2017   
            
            
               SK
            
            
               Úradný vestník Európskej únie
            
            
               C 38/16
            
         Odvolanie podané 25. novembra 2016: Scuola Elementare Maria Montessori Srl proti rozsudku Všeobecného súdu (ôsma komora) z 15. septembra 2016 vo veci T-220/13, Scuola Elementare Maria Montessori/Komisia
   (Vec C-622/16 P)
   (2017/C 038/21)
   Jazyk konania: taliančina
   
      Účastníci konania
   
   
      Odvolateľka: Scuola Elementare Maria Montessori Srl (v zastúpení: E. Gambaro, F. Mazzocchi, advokáti)
   
      Ďalší účastníci konania: Európska komisia, Talianska republika
   
      Návrhy odvolateľky
   
   Odvolateľka navrhuje, aby Súdny dvor:
   
               —
            
            
               zrušil rozsudok, ktorým sa zamieta žaloba podaná Scuola Elementare Maria Montessori, a v dôsledku toho zrušil rozhodnutie Komisie 2013/284/EÚ (1) v časti, v ktorej Komisia konštatuje, že nebude nariadené vrátenie pomoci poskytnutej vo forme oslobodenia od dane z nehnuteľnosti, ako aj v časti, v ktorej Komisia dospela k záveru, že opatrenia týkajúce sa oslobodenia od IMU nepatria do pôsobnosti článku 107 ods. 1 ZFEÚ,
            
         
               —
            
            
               v každom prípade zrušil rozsudok v častiach, na ktoré sa vzťahujú dôvody tohto odvolania, ktoré Súdny dvor bude považovať za dôvodné a prijateľné,
            
         
               —
            
            
               zaviazal Komisiu na náhradu trov konania pred Všeobecným súdom aj Súdnym dvorom.
            
         
      Odvolacie dôvody a hlavné tvrdenia
   
   
               1.
            
            
               V prvom odvolacom dôvode, ktorý je rozdelený do štyroch častí, Scuola Elementare Maria Montessori uvádza porušenie a nesprávne uplatnenie článku 108 ZFEÚ, čl. 14 ods. 1 nariadenia (ES) č. 659/1999 (2) a povinnosti lojálnej spolupráce podľa článku 4 ods. 3 ZEÚ, ako aj nesprávny výklad pojmu „absolútna nemožnosť“, nesprávnu právnu kvalifikáciu skutkových okolností, skreslenie niektorých dôkazov a rozpornosť odôvodnení z dôvodu, že Všeobecný súd rozhodol, že sa Komisia dopustila chyby, keď Talianskej republike nenariadila zabezpečiť vrátenie súm týkajúcich sa daňových úľav, ktoré využili nekomerčné subjekty na osobitné účely v zmysle právnych predpisov týkajúcich sa ICI, ktoré Komisia považovala za protiprávne a nezlučiteľné s vnútorným trhom.
            
         
               2.
            
            
               V druhom odvolacom dôvode Scuola Elementare Maria Montessori uvádza porušenie a nesprávne uplatnenie článku 107 ods. 1 ZFEÚ z dôvodu, že Všeobecný súd rozhodol, že oslobodenie od IMU, ktoré nahrádza právnu úpravu ICI od roku 2012, nepredstavuje štátnu pomoc v zmysle článku 107 ods. 1 ZFEÚ.
            
         
      (1)  Rozhodnutie Komisie z 19. decembra 2012 o štátnej pomoci SA.20829 [C 26/2010, ex NN 43/2010 (ex CP 71/2006)] Režim týkajúci sa oslobodenia od obecnej dane z nehnuteľnosti v prípadoch nehnuteľností užívaných nekomerčnými subjektmi na osobitné účely, ktorý uplatnilo Taliansko (Ú. v. EÚ L 166, 2013, s. 24).
   
      (2)  Nariadenie Rady (ES) č. 659/1999 z 22. marca 1999 ustanovujúce podrobné pravidlá na uplatňovanie článku 93 Zmluvy o ES (Ú. v. ES L 83, 1999, s. 1; Mim. vyd. 08/001, s. 339).